b'\n_START_ARTICLE_\nRSQ\n_START_PARAGRAPH_\nRSQ je bila slovenska tiskana glasbena revija._NEWLINE_Prva spletna \xc5\xa1tevilka je iz\xc5\xa1la 13. maja 2007. Takrat je revija za\xc4\x8dela izhajati vsakega trinajstega v mesecu na spletu. Prva tiskana \xc5\xa1tevilka je iz\xc5\xa1la 22. maja 2008, ob prvi obletnici delovanja revije. Tiskana \xc5\xa1tevilka predstavlja 50 najbolj\xc5\xa1ih slovenskih albumov v samostojni Sloveniji po izboru \xc5\xa1ir\xc5\xa1e ekipe RSQ-ja, prilo\xc5\xbeen pa ji je bil \xc5\xa1e album Jugda, prvenec prekmurske skupine Sphericube. Ob promociji te \xc5\xa1tevilke sta se odvila dva koncerta. Prvi, 22. maja v ljubljanski Gali Hali, drugi pa 24. maja v mariborskem Satchmu. Na koncertih pod oznako RSQlive so zaigrali Sphericube in Adam, ki so odigrali svoja prva dva koncerta. 13. januarja 2009 je RSQ postal tiskani mese\xc4\x8dnik, kar so obele\xc5\xbeili z razprodanim koncertom Psycho-Path v klubu Sub Sub. Zadnja \xc5\xa1tevilka je iz\xc5\xa1la 13. decembra 2009._NEWLINE_Revijo so ustvarjali po ve\xc4\x8dini mladi novinarji, ki so predstavljali tujo in slovensko glasbeno sceno. Vsebovala je intervjuje, recenzije CD-jev, poro\xc4\x8dila s koncertov, portrete glasbenikov, diskografije, \xc4\x8dasovni stroj, napovedi ... Stran so dopolnjevale razne nagradne igre in povezave. RSQ je sodeloval tudi pri promociji prvega slovenskega koncerta, ki se ga je dalo v \xc5\xbeivo ogledati le preko spleta. Nastopila je glasbena skupina Kamerad Krivatoff. Februarja 2009 je ob reviji ekskluzivno iz\xc5\xa1el tretji album celjskih rockerjev Multiball, The Days That Follow ... . Redna praksa revije je bila, da so ob reviji ponujali nove plo\xc5\xa1\xc4\x8de razli\xc4\x8dnih izvajalcev.'